Agri SA kap regering oor nuwe grondbesitplanneArgieffoto: Reint Dykema “Die grondhervormingvoorstelle wat min. Gugile Nkwinti in die parlement aangekondig het, en meer bepaald om plaasgroottes te omskryf en te beperk, is ŉ terugwaartse stap na ŉ uitgediende sosialistiese en sentrale beplanningsbenadering wat vir die land onbekostigbaar is. Dit is verder teleurstellend dat die minister ook weereens teikens wat voorheen in dié verband gestel is, binne ŉ kort tydsbestek wysig,” het Johannes Möller, president van Agri SA, gesê. Volgens Möller kom hierdie aankondiging terwyl ŉ ministeriële raadplegingsproses nog oor aangeleenthede soos beperkings op grondbesit en alternatiewe modelle vir bemagtiging onderweg is. “Tydens die debattering van voorstelle in die Groenskrif oor Grondhervorming oor beperkings op grondbesit, is op grond van internasionale ervaring bevind dat dit onhaalbaar is. Talle praktiese toepassingsprobleme, insluitend dié van landbou-ekonomiese aard, administratiewe toepassing, korrupsie en regsonsekerheid is redes waarom hierdie benadering tot grondhervorming vermy moet word.” Agri SA het gesê hy vertrou dat daar met verdere debattering van hierdie voorstelle ŉ bereidwilligheid sal wees om met objektiwiteit na besware teen hierdie benadering te luister en eerder aandag te gee aan alternatiewe benaderings vanuit die bedryf wat met die nodige staatsondersteuning veel beter resultate kan oplewer teen ŉ veel laer koste.